വാളയാര് കേസ് ജാമ്യാപേക്ഷയുമായി പ്രധാനപ്രതി ഹൈക്കോടതിയില് കൊച്ചി: വാളയാറില് ദുരൂഹ സാഹചര്യത്തില് പ്രായപൂര്ത്തിയാകാത്ത സഹോദരിമാര് മരിച്ച കേസിലെ പ്രധാന പ്രതി ഹൈക്കോടതിയില് ജാമ്യാപേക്ഷ സമര്പ്പിച്ചു. കേസിലെ ഒന്നാം പ്രതിയായ മധു എന്ന വലിയ മധുവാണ് ഹൈക്കോടതിയെ സമീപിച്ചത്. ജാമ്യാപേക്ഷ വിചാരണക്കോടതി തള്ളിയതിനെത്തുടര്ന്നാണു മധു മേല്ക്കോടതിയിലെത്തിയത്. 2017 ജനുവരി 13, മാര്ച്ച് നാല് തീയതികളിലാണ് പതിമൂന്നും ഒന്പതും വയസുകാരായ ദളിത് സഹോദരിമാരെ ദുരൂഹസാഹചര്യത്തില് മരിച്ച നിലയില് കണ്ടെത്തിയത്. മരണത്തിനു മുമ്ബ് ഇരുവരും മാനഭംഗത്തിനിരയായെന്ന പോസ്റ്റ്മോര്ട്ടം റിപ്പോര്ട്ട് പുറത്തു വന്നതോടെയാണ് കേസില് അന്വേഷണം ആരംഭിച്ചത്. വലിയ മധുവിനെ കൂടാതെ എം. മധു എന്ന കുട്ടി മധു, ഷിബു, എം. പ്രദീപ്കുമാര് എന്നിവര്ക്കുപുറമേ പ്രായപൂര്ത്തിയാകാത്തയാളുമായിരുന്നു കേസിലെ പ്രതികള്. പ്രദീപ്കുമാര് കഴിഞ്ഞ വര്ഷം നവംബറില് ജീവനൊടുക്കി. കുട്ടി മധുവിന് ഹൈക്കോടതി ജാമ്യം അനുവദിച്ചിട്ടുണ്ട്. വലിയ മധുവും ഷിബുവും സമര്പ്പിച്ച ജാമ്യാപേക്ഷകള് വിചാരണക്കോടതി തള്ളിയിരുന്നു.